Christine Antorini (S), 2012-11-16:
Enhedslisten foreslår, at Folketinget skal pålægge regeringen at ophæve den regel, der medfører, at studenter i de 2- og 3-årige gymnasiale uddannelser kan få ganget deres eksamensgennemsnit med 1,03 for gennemførelse af et ekstra fag på A-niveau og med 1,06 for gennemførelse af to eller flere fag på A-niveau, ud over hvad der er påkrævet i den uddannelse, de har valgt.
Enhedslisten mener, at bonus A-ordningen er socialt skævvridende, og at det er et problem for de ressourcesvage elever i de gymnasiale uddannelser.
De mener desuden, at ordningen skaber en unaturlig stigning i adgangskravene til de videregående uddannelser, og at ordningen skaber en unaturlig kløft mellem karaktererne hos de ansøgere, der har taget ekstra A-niveau-fag, og dem, der ikke har.
Vi er i regeringen enige med forslagsstillerne i, at alle skal have lige muligheder i uddannelsessystemet uanset deres sociale baggrund.
Vi er til gengæld også enige i, at det er vigtigt, at uddannelsesniveauet hæves på den måde, at det er til gavn for de unges muligheder i voksenlivet, og at det er til gavn for samfundet, så vi også fremover kan sikre velstand og vækst.
Samtidig er det vigtigt, at der er incitamenter til at udnytte de muligheder for at gøre en ekstra indsats, og at mulighederne og incitamenterne er klare og til at gennemskue.
Det vil jeg godt gå lidt nærmere ind i, for det er også en del af diskussionen, ligesom spørgsmålet om, hvorvidt det kan være socialt skævvridende eller ej, er det.
Bonus A-ordningen er indført for at tilgodese de elever, der gør en ekstra indsats under uddannelsen ved at tage flere fag på A-niveau, end det er krævet i den enkelte gymnasiale uddannelse.
Det har i sig selv en værdi, selv om de bonus A-fag, som kan give et højere karaktergennemsnit ikke nødvendigvis har noget at gøre med den uddannelse, som eleven efterfølgende søger optagelse på.
Der er foreløbig ikke noget, der tyder på, at bonus A-ordningen generelt medfører social skævvridning, ud fra de undersøgelser og de tal, som vi har i ministeriet.
Jeg vil i forlængelse af Enhedslistens beslutningsforslag dog alligevel gerne iværksætte en undersøgelse af begge forhold, så vi kan få dokumenteret, om ordningen har nogle utilsigtede konsekvenser.
Stigende adgangskrav afhænger af flere forhold.
Regeringen deler ikke opfattelsen af, at der skulle være en særlig karakterkløft, men igen er det noget, vi gerne vil kigge på i forlængelse af beslutningsforslaget.
Derimod er der for de elever, der har ydet en ekstra indsats og har arbejdet hårdere i forhold til det, der kræves i uddannelsen, en risiko for – og det skal man huske, for det er jo det, der sker, når man vælger ekstra A-niveau-fag – lavere standpunkts- og prøvekarakter på grund af den ekstra arbejdsbyrde, der måtte være.
Så får de til gengæld som belønning ganget deres eksamensgennemsnit med 1,03 for det ene ekstra A-niveau-fag eller med 1,06 for to eller flere.
Så der er jo også nogle overvejelser, som den enkelte elev gør sig undervejs i forhold til at vælge et eller flere A-niveau-fag.
Som nævnt er vi i regeringen enige i, at adgangen til en uddannelse ikke må begrænses af kriterier, som er socialt skævvridende, for det er rigtig vigtigt, at der er lige muligheder for alle unge uanset deres baggrund.
Men der skal belæg for de beslutninger, vi træffer – ikke kun formodninger.
Vi skal kende fordelene, og vi skal kende ulemperne.
Så selv om der ikke umiddelbart er noget, der tyder på, at forældrenes uddannelsesbaggrund har væsentlig betydning for, om de unge benytter sig af bonus A-ordningen, så ved vi det som sagt ikke helt præcis.
Vi ved, at mange elever sigter efter at få et højt eksamensgennemsnit, men vi ved ikke, i hvilken udstrækning elevernes valg af fag, herunder valg af ekstra A-niveau-fag, samtidig er målrettet de videregående uddannelser, som de efterfølgende søger optagelse på.
Vi vil derfor også se på, om bonus A-ordningen virkelig giver den ønskede tilskyndelse til at tage ekstra fag på A-niveau.
Det kan måske godt være svært for eleverne at få et overblik over betydningen af de gældende bonusordninger.
Det skal under alle omstændigheder gøres lidt mere overskueligt, så det sikres, at alle elever kender til ordningerne.
Vi mener derfor i regeringen, at der er en række forhold, der skal afklares nærmere, før der træffes beslutning om at opretholde, ændre eller helt afskaffe bonus A-ordningen.
Vi kan med den begrundelse derfor ikke støtte forslaget fra Enhedslisten, men vi vil sætte nogle undersøgelser i gang i forlængelse af de problemer, som Enhedslisten rejser i begrundelsen.